Olive Grove is ’n spoggerige plek. Dis vir mense wat daai plaasgevoel soek, maar nie sonder die geriefies van DStv, Wi-Fi en ’n restaurant wil klaarkom nie. Hier is twee verblyfopsies: Vir ’n gesin is die selfsorgchalets met slaapplek vir tot ses mense goed ingerig, met ’n uitsig oor die olyfboord en ’n private braaiplekkie agter die huis. Vir paartjies of mense wat net een nag wil oorbly, is hier en suite-dubbelkamers (met ’n stort).
Die plaasdam is sowat 10 minute se stap weg – volg die Ystervarkstaproete tot by die voëlskuiling op die damwal, of reël by ontvangs vir ’n kano as jy wil roei. Hier’s ook heelwat paaie om op jou bergfiets te verken, en op ’n plaastoer (R150 p.p.) sien jy – buiten die olyfbedrywighede – ook koedoe, springbok, blesbok en gemsbok.
Gaan sit teen sonsondergang op die houtbankie bo-op die kliprantjie anderkant die boord – bring ’n soetwyntjie en kyk hoe die vlaktes in die laaste lig verkleur. Daarna kan jy gaan aansit vir ’n driegang-aandete. Die eetkamer is stapafstand van jou slaapplek af en op ’n mooi aand kan julle buite op die stoep eet, met Reggie, die swart wolfhond, as geselskap. Die porsies is Karoo-ruim en daar’s altyd skaapvleis op die spyskaart.
As jy die Nuweveldberg se klowe en kranse wil verken, kom Rooiheuwel toe. Die onderskeie plaas- en skaapwagterhuise het jare lank leeg gestaan totdat hulle opgeknap is. Hier’s ook ’n ou skuur wat in ’n slaapsaal vir groter groepe omskep is, sowel as ’n kampterrein.
Dís nou die ware Jakob! Melton Wold is ’n gevestigde gasteplaas wat al 80 jaar gaste ontvang. En min het intussen verander – by Melton Wold leef jy in ’n era van ’n speletjieskamer met ’n tafeltennisblad, ingeboude Musicorddraadlosies bo die beddens, ou houtmeubels en namiddagtee. Dit voel werklik asof die uurglas hier stadiger uitloop, met slegs een tyd wat van belang is – etenstyd.